钦定古今图书集成/明伦汇编/氏族典/第153卷 > 《潜江袁氏家谱序》明·汪道昆
## 钦定古今图书集成/明伦汇编/氏族典/第153卷 > 《潜江袁氏家谱序》明·汪道昆

史迁作《帝王本纪》，夷考世次，不亦鳞鳞乎哉？百世、五
世，大宗、小宗，周道备矣。迄于六代，率以门户相高，诸
闾右世家，各谱其族，上之天府。唐宋而下，公谱废而
私谱兴，弥文滋繁，本实拨矣。我国家核民数籍，夫家
厥有版籍，第离合不相摄，本支不相蒙，诸谱或为名
高，略综核而详博，会要以三五之所自出，何可胜原？
衣短后而冠切，云其何以佗鄙《县礼》曰：“人道亲亲也祖由此而尊，宗由此而敬，族由此而收，自仁率亲，无
遗亲矣。如将浮慕显者，援不亲以为亲，天亲不可以
人为，是二本也。”天之生人也，果二本乎哉？袁使君起
家潜江，以族著云土。昔在外傅年始髫，则之祖居一
䇲，蒙尘径寸，振而起视，得曾大父。大父名奉而奏家
大人，此何䇲？家大人者，赠吏科给事中，故隐君子也。
赠公批而手读，则“吾家世系幸存，手泽出先叔父贡
士公宏，袁之文献在玆矣。孺子善藏之，䇲异日者。修
其业而毕之”，使君唯唯。岁甲子，使君与计偕归，则挟
仲氏与俱。仲补县诸生，名国相，则以世泽不可阏，父
命不可方，家乘不可“无征，幸有馀力，不可废时怠事，
将为家谱，壹禀于旧章，十世可知，务在传信。”于是尊
德清公为别祖，至安斌、安珍并起，分东西支，自别祖
迄于使君，凡十有一世。盖贡士公所次论其世者，可
得而详，则以东西支分上下卷，各先以总图，重本始
也；继以各图，明亲疏也；继以世次，序长幼也。其宗法
则秉《周礼》，其世次则仿欧、苏，必信而传，必征而信，礼
之善物也。顾“欧谱”不书生殁，今不一书，盖原始要终，
人道竭矣。有夫妇而后有父子，礼义始有所施。梱内
不书，一何略也？姓氏生殁，今不一书，盖偕老之义存
焉，庶无负于同穴。继室则附之后。改适者削勿书。妾
有子则旁书之，无子则否。大夫无子则书，“止”，无子而
夭则书“殇”，有子而夭则书“早世。”盖寓臧否于笔削，较
若悬衡，楚书于是乎有《袁氏谱》矣。昔献吉之《谱》，李氏
裦然名家，盖取法于周，取裁于史，约而直，简而严，作
者未之或先也。景叔之《谱》乔氏殆亦肩随之。其族浸
蕃，其䇲浸溢，恶能为此规规也。使君受之宗祏，命之
严君，考之先民，参之独断，无蔓引，无费词，无虚张，无
溢美。原原本本，若江汉之朝宗。秦晋同盟，楚代兴而
为鼎足，乃若蹢墟墓，闵焉若敖氏之鬼，履雨露而
毕祭之。本之怵惕之心，疏逖必逮，则仁亲者之能事
也。使君入侍禁闼，出莅监司，五陵六郡之民，莫不怙
而父之，族而祖之矣。顾其时何时也，兵荒疾疫，有众
无如使君隐之若恫瘝，怀之若襁褓，卒定疆事，弭兵
端，哺嗷嗷，内白骨，盖子民如父母，而行仁乎其中，必
如是而后得民深，则仁之发也。夫爱百姓安庶民，而
后可以兴礼乐，本之自亲亲始，是曰《礼经语》曰“亲亲
而后仁民。”观于使君之谱而信。

《北齐书李浑传》：浑弟绘为聘梁使，与梁人汎言氏族。
袁狎曰：“未若我本出自黄帝，姓在十四之限。”绘曰：“兄
所出虽远，当共车千秋分一字耳。”一坐大笑。

《唐书袁朗传》：朗远祖滂，为汉司徒。自滂至朗，凡十二
世，其间位司徒、司空者四世，淑、𫖮、粲皆死宋难，昂著
节齐、梁时，朗自以中外人物为海内冠，虽琅邪王氏
踵为公卿，特以累朝佐命有功，鄙不为伍。朗孙谊，神
功中为苏州刺史。司马张沛者，侍中文瓘子，尝白谊
曰：“州得一长史陇西李亶，天下甲门也。”谊曰：“夫门户
者，历世名节，为天下所高，老夫是也。山东人尚婚媾，
求禄利耳。至见危授命，则无人焉，何足尚邪！”沛大惭。
《明外史袁宏道传》：“宏道字中郎，公安人。与兄宗道，弟
中道并有才名，时称三袁。”

《畿辅通志》：“袁葵，东明人。崇祯辛未成进士，授山西夏
县令。廉不受钱，剔梳不遗馀力，政行而民化之。调洪
洞，夏人拥署不得行，上官遣郡倅慰奖，始送之行。治
洪洞如治夏。未几，以母忧将归，洪人留之如夏人，至
有抱葵荒年所收养弃儿百数，一一乞姓袁，且乞名
去。